11. รายการระหว่างกันกับกิจการที่เกี่ยวข้องกัน

11.1 รายการระหว่างกัน

  ในปี 2546 บริษัทฯมีรายการระหว่างกันกับกิจการที่เกี่ยวข้องกัน ทั้งในด้านการขาย
  การซื้อและการใช้บริการ ทั้งนี้กลุ่มบริษัทมีนโยบายเกี่ยวกับรายการค้ากับกิจการที่เกี่ยวข้องกัน
  โดยถือตามราคาตลาดทางการค้าทั่วไปเป็นเกณฑ์
  โปรดดูรายการสรุปรายการระหว่างกันได้ในหมายเหตุประกอบงบการเงินสำหรับปี สิ้นสุด 31
  ธันวาคม 2546 หน้า 51 ถึง 62

11.2 ความจำเป็นของการทำรายการระหว่างกัน

  เนื่องจากกลุ่มบริษัทให้ความสำคัญกับการขยายตัวในแนวตั้ง (VERTICAL INTEGRATION)
  เพื่อลดการพึ่งพาธุรกิจนอกกลุ่ม เพื่อเพิ่มศักยภาพการแข่งขันของกลุ่มบริษัทศรีไทยเอง
  ดังนั้นกลุ่มบริษัทจึงมักมีรายการระหว่างกันเกิดขึ้นเนืองๆ ทั้งนี้
  แต่ละบริษัทจะกำหนดเงื่อนไขทางการค้าและบริการตามปกติของการค้ากับบุคคลภายนอกทั่วไปเป็นเกณฑ์

11.3 ขั้นตอนการอนุมัติการทำรายการระหว่างกัน

  เนื่องจากบริษัทในกลุ่มบริษัทแต่ละบริษัทจะมีฝ่ายบริหารของตนเอง
  ทุกบริษัทต่างก็มุ่งเอาผลประโยชน์สูงสุดของตนเองเป็นเกณฑ์ ดังนั้น
  การทำรายการระหว่างกันจึงเกิดจากความจำเป็นที่จะต้องซื้อหรือขายสินค้าและบริการระหว่างกัน
  ซึ่งบริษัทฯได้ปฏิบัติตามหลักเกณฑ์ของตลาดหลักทรัพย์แห่งประเทศไทย
  ในเรื่องของการกำหนดราคาและเงื่อนไขเสมือนทำรายการกับบุคคลภายนอก
  โดยผ่านการต่อรองราคาและเงื่อนไขการค้าเมื่อเปรียบเทียบกับราคาและเงื่อนไขของคู่แข่งขันที่อยู่นอกกลุ่มบริษัท
  และเพื่อป้องกันความขัดแย้งทางผลประโยชน์ คณะกรรมการได้ดูแลอย่างรอบคอบเมื่อเกิด
  รายการที่อาจมีความขัดแย้งทางผลประโยชน์

11.4 นโยบายและแนวโน้มการทำรายการระหว่างกันในอนาคต

  กลุ่มบริษัทมีนโยบายให้แต่ละบริษัทในกลุ่มมีอิสระเต็มที่ในการค้าขายกับผู้ใดก็ได้ ดังนั้น
  ราคาสินค้าหรือบริการและเงื่อนไขการค้าจึงเป็นเกณฑ์ตัดสินใจของฝ่ายบริหารของแต่ละบริษัทในกลุ่ม
  และมีแนวโน้มว่าปริมาณการทำรายการระหว่างกันจะไม่ผันผวนมากนักในแต่ละปี

11.5 ลักษณะความสัมพันธ์ระหว่างบมจ. ศรีไทยซุปเปอร์แวร์ กับบริษัทอื่นที่เกี่ยวข้องกันที่ปรากฏอยู่

ในหมายเหตุประกอบงบการเงินสำหรับปี สิ้นสุด 31 ธันวาคม 2546 หน้า 51 ถึง 62

บริษัท ไทยทอย จำกัด

ผู้บริหารของบริษัทฯบางท่าน และผู้บริหารบริษัท ไทยทอย จำกัด ร่วมกันขยายตลาดต่างประเทศ

บริษัท สยามเมลามีน มาร์เก็ตติ้ง จำกัด

  บริษัทฯมีส่วนเกี่ยวข้องเพราะบริษัท สยามเมลามีน มาร์เก็ตติ้ง จำกัด
  เป็นตัวแทนจำหน่ายสินค้าของบริษัทฯ

บริษัท ศรีไทยเครื่องครัว จำกัด

  บริษัทฯมีส่วนร่วมในการกำหนดแผนและกลยุทธ์ทางการตลาดที่สำคัญร่วมกับบริษัท
  ศรีไทยเครื่องครัว จำกัด

บริษัท ศรีไทยมาร์เก็ตติ้ง จำกัด

บริษัทฯมีส่วนเกี่ยวข้องเพราะบริษัท ศรีไทยมาร์เก็ตติ้ง จำกัด เป็นตัวแทนจำหน่ายสินค้าของบริษัทฯ

11.6 รายการที่เกี่ยวโยงกันของบริษัทฯ

  บริษัทซึ่งมีผู้บริหาร ผู้ถือหุ้นรายใหญ่ หรือผู้มีอำนาจควบคุมของบริษัทฯ
  เข้าไปถือหุ้นรวมกันเกินร้อยละ 10 และมีรายการที่เกี่ยวโยงกันกับบริษัทฯ ได้แก่บริษัทดังต่อไปนี้

1.  บริษัท ศรีไทยรุ่งเรืองทรัพย์ (1999) จำกัด

2.  บริษัท ศรีไทยโมลด์ส จำกัด

3.  บริษัท ศรีไทย ชิน-โอซาก้า จำกัด

4.  บริษัท ศรีไทยเครื่องครัว จำกัด

  ในปี 2546 ที่ผ่านมา บริษัทฯได้มีการทำรายการที่เกี่ยวโยงกันกับบริษัทดังกล่าวข้างต้น
  ส่วนใหญ่เป็นรายการซื้อขายสินค้าที่เกิดขึ้นเป็นปกติในราคาตลาดของธุรกิจการค้าทั่วไป
  จึงไม่ได้ผ่านความเห็นชอบจากกรรมการอิสระ
  โดยได้มีการเปิดเผยรายละเอียดไว้แล้วในหมายเหตุประกอบงบการเงินสำหรับปี สิ้นสุด 31
  ธันวาคม 2546 หน้า 51 ถึง 62

  ส่วนรายการที่ไม่ใช่ธุรกิจการค้าปกติที่เกิดขึ้นกับบริษัทที่เกี่ยวโยงกัน มีเพียง 3 รายการ คือ

1.  การให้เงินกู้ยืมระยะยาวแก่บริษัท ศรีไทยรุ่งเรืองทรัพย์ (1999) จำกัด
    เป็นรายการที่เกิดขึ้นเนื่องจากมีการจัดตั้งบริษัท ศรีไทยรุ่งเรืองทรัพย์ (1999) จำกัด ขึ้น
    เพื่อถือครองทรัพย์สินส่วนหนึ่งของบริษัทฯตามแผนฟื้นฟูกิจการ
    โดยเงินกู้ยืมระยะยาวดังกล่าวเป็นตั๋วสัญญาใช้เงินจำนวน 32 ฉบับ ไม่มีหลักประกัน
    บริษัทฯคิดอัตราดอกเบี้ยร้อยละ 5.75 ต่อปี มีกำหนดรับชำระดอกเบี้ยและเงินต้นทุก 1 ปี
    กำหนดรับชำระดอกเบี้ยและเงินต้นงวดแรกของปี 2547 ในเดือนเมษายน 2547
    การรับชำระเงินต้นแต่ละงวดเป็นไปตามที่กำหนดในตั๋วสัญญาใช้เงินและทั้งหมดต้องชำระคืนภายในปี
    2573

  สำหรับการให้กู้ยืมเงินดังกล่าว
  เป็นการถือปฏิบัติต่อเนื่องตั้งแต่เมื่อครั้งที่บริษัทฯยังอยู่ภายใต้แผนฟื้นฟูกิจการ

2.  การค้ำประกันหนี้สินของบริษัท ศรีไทย ชิน-โอซาก้า จำกัด จำนวน 5 ล้านบาท
    เป็นการค้ำประกันหนี้สินวงเงินสินเชื่อที่บริษัทย่อยแห่งนี้ได้รับจากธนาคารพาณิชย์
    โดยแบ่งเป็นค้ำประกันวงเงินเงินเบิกเกินบัญชีจำนวน 4 ล้านบาท
    และวงเงินออกหนังสือค้ำประกันจำนวน 1 ล้านบาท
    การค้ำประกันดังกล่าวเกิดขึ้นเนื่องจากบริษัท ศรีไทย ชิน-โอซาก้า จำกัด
    เป็นบริษัทย่อยของบริษัทฯและบุคคลที่เกี่ยวโยงกันไม่ได้รับผลประโยชน์ตอบแทนโดยตรงจากการเข้าค้ำประกัน

3.  เมื่อเดือนธันวาคม 2546 บริษัท ศรีไทยโมลด์ส จำกัด ซื้อหุ้นในบริษัท ไฮเทคโมลด์ส จำกัด
    ซึ่งเป็นบริษัทย่อยของบริษัท ศรีไทยโมลด์ส จำกัด จำนวน 20,000 หุ้น หรือเทียบเป็นร้อยละ
    2.1 ของจำนวนหุ้นทั้งหมด ในราคารวม 1 ล้านบาท จากผู้บริหารของบริษัท ศรีไทยโมลด์ส
    จำกัด
    รายการดังกล่าวเข้าข่ายรายการที่เกี่ยวโยงกันตามคำนิยามในประกาศของคณะกรรมการตลาดหลักทรัพย์แห่งประเทศไทย
    เรื่อง การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน
    พ.ศ. 2546 ข้อ 6 (2) ซึ่งได้รับยกเว้นไม่ต้องดำเนินการขออนุมัติคณะกรรมการบริษัท
    และไม่ต้องเปิดเผยต่อตลาดหลักทรัพย์แห่งประเทศไทย และไม่ต้องขออนุมัติที่ประชุมผู้ถือหุ้น